b'\n_START_ARTICLE_\nRegimentul 1 de v\xc3\xa2n\xc4\x83tori c\xc4\x83lare din Garda Imperial\xc4\x83\n_START_PARAGRAPH_\nV\xc3\xa2n\xc4\x83torii c\xc4\x83lare reprezentau cavaleria u\xc8\x99oar\xc4\x83 a G\xc4\x83rzii Imperiale, regimentul incluz\xc3\xa2nd \xc8\x99i un escadron de mameluci. Scopul principal al v\xc3\xa2n\xc4\x83torului c\xc4\x83lare este protec\xc8\x9bia \xc3\x8emp\xc4\x83ratului Napoleon I, care purta deseori uniforma verde de colonel al regimentului, uniform\xc4\x83 \xc3\xaen care dealtfel a fost \xc3\xaenmorm\xc3\xa2ntat. V\xc3\xa2n\xc4\x83torii aveau dreptul la un tratament preferen\xc8\x9bial \xc8\x99i privilegii, lucru care le-a adus porecla de \xe2\x80\x9eCopii favori\xc8\x9bi\xe2\x80\x9d.\n_START_SECTION_\nIstoric\n_START_PARAGRAPH_\nOriginea regimentul se reg\xc4\x83se\xc8\x99te \xc3\xaen \xe2\x80\x9eghizii\xe2\x80\x9d generalului Bonaparte, care i-au asigurat securitatea \xc3\xaen timpul primei campanii din Italia. Din 18 mai 1804 (28 floreal, an XII), regimentul a primit numele de \xe2\x80\x9ev\xc3\xa2n\xc4\x83torii c\xc4\x83lare din Garda Imperial\xc4\x83\xe2\x80\x9d; iar din 29 iulie este adus la 4 escadroane, al cincilea ad\xc4\x83ug\xc3\xa2ndu-se un an mai t\xc3\xa2rziu. Invazia din Rusia aduce pierderi destul de \xc3\xaensemnate regimentului, care revine din aceast\xc4\x83 cauz\xc4\x83 la 4 escadroane. Cu toate acestea, din 1813, regimentul este adus la 9 escadroane, dintre care 5 de \xe2\x80\x9eVeche Gard\xc4\x83\xe2\x80\x9d \xc8\x99i 4 de \xe2\x80\x9eT\xc3\xa2n\xc4\x83r\xc4\x83 Gard\xc4\x83\xe2\x80\x9d. Cel de-al 10-lea escadron era cel de mameluci. \xc3\x8en timpul restaura\xc8\x9biei franceze, regimentul este dizolvat, dar reorganizat \xc3\xaen timpul \xe2\x80\x9ecelor 100 de zile\xe2\x80\x9d \xc8\x99i apoi definitv dizolvat, dup\xc4\x83 a doua Restaura\xc8\x9bie. V\xc3\xa2n\xc4\x83torii c\xc4\x83lare au beneficiat de c\xc3\xa2\xc8\x9biva comandan\xc8\x9bi de elit\xc4\x83: Lefebvre-Desnouettes, Guyot sau Dahlmann. Au participat la toate marile b\xc4\x83t\xc4\x83lii ale Imperiului, remarc\xc3\xa2ndu-se \xc3\xaen mod special la Austerlitz, Eylau \xc8\x99i \xc3\xaen timpul Campaniei din Fran\xc8\x9ba.'